Foto: FaH/Twitter



UVODNO predavanje za brucoše Hrvatskih studija danas će se po prvi put u više godina održati bez obraćanja studentskih predstavnika jer im je uprava zabranila govor.



To je u svojem tvitu objavio Duje Kovačević, jedan od predstavnika studenata na Hrvatskim studijima.

Sutra je uvodno predavanje za brucoše Hrvatskih studija. Prvi put bez obraćanja studentskih predstavnika jer nam je uprava zabranila govor. — Duje Kovačević (@dujekovacevic) October 1, 2017

Da stvar bude zanimljivija, informacija o zabrani obraćanja studentima stigla je usmeno, najvjerojatnije kako o njoj ne bi bilo pisanog traga.



Kovačević je za Index objasnio da su sredinom devetog mjeseca dobili e-mail da izaberu svojeg predstavnika koji će studente predstavljati na uvodnom predavanju i obratiti se brucošima.



„Mail je stigao od voditeljice studentske službe koja inače organizira ta uvodna predavanja. Dobili smo pet minuta. Poslali smo im i neki plan o čemu bismo govorili. Međutim, u petak prošli tjedan nazvala nas je ista ta voditeljica i rekla da uprava zabranjuje naše izlaganje“, rekao je Kovačević.

Interesni desant na studij



Ovdje se treba prisjetiti da se cijele prošle godine, nakon neuspjelog preuzimanja Filozofskog, zbivalo svojevrsno nasilno i nezakonito preuzimanje HS-a pod vodstvom čelnih ljudi u Rektoratu Sveučilišta u Zagrebu, prvenstveno prorektora Ante Čovića, a zatim i rektora Damira Borasa te akademika Mislava Ježića.



Boras je na čelno mjesto HS-a postavio svojeg čovjeka Marija Grčevića. Ova sastavnica od centra je potom degradirana u odjel kako bi ljudi izvan nje mogli odlučivati o njezinoj sudbini, a potom su krenuli drugi raznorodni zahvati. Bilo je najavljeno ukidanje studija filozofije na kojem su radila četvorica profesora koji su ondašnjeg ministra Pavu Barišića prijavili za plagijat, a s Čovićem su bili u sudskom sporu koji je on izgubio. Studenti su na to krenuli u blokadu studija, a profesori u štrajk. Štrajk je potom na tužbu čelnih ljudi Sveučilišta na sudu proglašen nezakonitim, a protiv sindikalnog povjerenika Tomislava Janovića pokrenut je stegovni postupak. Krenula su masovna zapošljavanja podobnih ljudi – u pola godine zaposleno ih je dvadesetak, a još desetak ih je unaprijeđeno - i otpuštanja nepoćudnih, osobito onih koji su sudjelovali u štrajku. Preciznije, nisu produživani ugovori onima koji su smatrani subverzivnima.



Kovačević smatra da zabrana obraćanja studentskih predstavnika brucošima definitivno ima veze s navedenim zbivanjima.



„Mi smo studentski zbor koji je izabran upravo zbog našeg aktivizma. Mislim da se boje da bi naš bunt mogao proraditi u prvom danu, odnosno da bismo brucošima mogli poslati neke krive poruke. To se moglo srediti i bez zabrane, mogli smo se dogovoriti što ćemo reći, a što ne. No tada bi bilo evidentno o čemu se tu radi“, objasnio je Kovačević istaknuvši da uprava ne može spriječiti njihove susrete s brucošima.



„Mi to možemo organizirati na neki drugi način. Možemo ih okupiti naknadno u nekoj prostoriji fakulteta, a ako nikako drugačije možemo ih vuči za rukave i presretati ispred fakulteta. Neizbježno je naše upoznavanje s brucošima.

Tekst se nastavlja ispod oglasa

Zabrana iz straha od istine



Kovačević kaže da su se aktivnosti otpuštanja i zapošljavanja u posljednje vrijeme intenzivirale.



„Prekidaju se suradnje nastavnicima. Do sada je suradnja prekinuta za devet nastavnika, vanjskih suradnika kojima su prestali važiti ugovori. Istovremeno se zapošljavaju novi, koje mi studenti uopće ne poznajemo jer uglavnom nisu s našeg fakulteta. Među njima je i Mislav Kukoč, 65-godišnji profesor kojem je automatski produžen ugovor“, rekao je Kovačević.



Inače, Kukoč je bio član etičkog povjerenstva na Filozofskom fakultetu u Splitu koje je Barišića oslobodilo odgovornosti za plagijat. Kasnije je bio jedan od pokretača peticije podrške bivšem ministru.